Jalan Putra

**Jalan Putra** merupakan sebatang jalan raya utama di Kuala Lumpur, Malaysia. Jalan Putra menghubungkan Jalan Tun Ismail di barat berdekatan dengan bangunan Pusat Dagangan Dunia Kuala Lumpur dengan Jalan Raja Laut dan Jalan Chow Kit di timur dekat kawasan pusat perniagaan Chow Kit.

Jalan Putra merupakan jalan raya timur–barat. Beberapa jalan raya membuat pertemuan dengan Jalan Putra atau bercabang daripadanya. Dari barat ke timur, ia merangkumi Jalan 1/48D, Jalan Chow Kit Kiri, Jalan Thamboosamy, Jalan Ipoh Kecil dan Lorong Chow Kit 4.

## Gambaran keseluruhan

Dari penghujung barat, Jalan Putra bermula di simpang empat Jalan Tun Ismail dan susur jalan ke Hentian Putra. Ia terletak berdekatan dengan Pusat Dagangan Dunia Kuala Lumpur (WTC KL; sebelum ini dikenali sebagai Pusat Dagangan Dunia Putra– disingkat sebagai PWTC), bekas tapak Hentian Putra dan pusat beli-belah Sunway Putra Mall. Persimpangan ini dikawal oleh lampu isyarat. Jalan Putra akan menuju ke timur, melewati bangunan Seri Pacific Hotel Kuala Lumpur dan Sunway Putra Mall, lalu melintasi Sungai Gombak dekat bangunan Stesen LRT PWTC dan Kondominium Bistari. Jalan Putra akan bersilang dengan Jalan 1/48D selepas merentasi Sungai Gombak.

Jalan Putra seterusnya bakal melalui kawasan perniagaan Chow Kit di tebing utara dan selatan jalan. Ia akan bersilang dengan Jalan Chow Kit Kiri, lalu diikuti dengan Jalan Thamboosamy dan Jalan Ipoh Kecil dan seterusnya Lorong Chow Kit 4. Jalan Putra tiba di penamat timurnya; ia bersilang dengan Jalan Raja Laut dengan Jalan Chow Kit berdekatan dengan restoran KFC cawangan Jalan Raja Laut. Persimpangan ini merupakan simpang empat dan dikawal oleh lampu isyarat.

Di sepanjang Jalan Putra, terdapat banyak ruang niaga dan pejabat urusan. Hal ini secara tidak langsung akan menyebabkan kesesakan lalu lintas pada waktu puncak.

## Sejarah
Pada tahun 1991, Hotel Pan Pacific telah melancarkan fasa kedua program menanam pokok di Jalan Putra. Menurut *[[New Straits Times]]*, Jalan Putra menjadi "syurga membeli-belah untuk pelancong" dengan pelancaran program menanam pokok itu.

Toponimi bagi Jalan Putra sendiri diambil daripada mercu tanda yang berdekatan dengannya iaitu Pusat Dagangan Dunia Putra (PWTC), yang kini dikenali sebagai Pusat Dagangan Dunia Kuala Lumpur sahaja. PWTC dinamakan sempena Tunku Abdul Rahman Putra Al-Haj, selaku Perdana Menteri Malaysia yang pertama.

Menurut Stanley Toh pengarah eksekutif LaurelCap Sdn Bhd dalam *The Edge Malaysia*, Jalan Putra telah berkembang daripada pusat perdagangan yang sibuk pada awal tahun 1980-an di mana ramai pelancong dari negeri-negeri lain berkumpul di Jalan Putra apabila mereka tiba di Kuala Lumpur. Menurut dia juga, landskap jalan bagi Jalan Putra berubah menjadi lebih meriah berikutan pembukaan PWTC dengan Hotel Seri Pacific pada awal tahun 1980-an.

## Mercu tanda
* Sunway Putra Mall
* Hotel Seri Pacific Kuala Lumpur (*Seri Pacific Hotel Kuala Lumpur*)
* Pusat Dagangan Dunia Kuala Lumpur – nama lamanya Pusat Dagangan Dunia Putra
* Stesen LRT PWTC – menyediakan perkhidmatan LRT Laluan Ampang dan Sri Petaling
* Kondominium Bistari (*Bistari Condominium*)

## Galeri

Jalan Tun Ismail, Kuala Lumpur 20240212 131821.jpg|Menara Dato' Onn (kiri), Bangunan WTC KL (tengah), dan Hotel Seri Pacific (kanan)
Sunway Putra Mall, Kuala Lumpur 20240212 134035.jpg|Sunway Putra Mall
Bistari Condominium, Kuala Lumpur 20240212 134920.jpg|Kondominium Bistari
PWTC LRT Station concourse (220714) 03.jpg|Stesen LRT PWTC
The Mall and Legend Hotel, Kuala Lumpur.jpg|Persimpangan Jalan Tun Ismail–Jalan Putra (2007)
KL45 PWTC (Selatan) Bus Stop, Kuala Lumpur 20240212 134734.jpg|Hentian bas PWTC (Selatan) di Jalan Putra


## Lihat juga
* Senarai jalan raya di Kuala Lumpur

## Rujukan